## Uredba o poslovima upravljanja sustavom i nadzoru provedbe projekata financiranih iz sredstava zajmova i darovnica Republici Hrvatskoj iz ostalih inozemnih izvora

### NN 33/2007 (28.3.2007.), Uredba o poslovima upravljanja sustavom i nadzoru provedbe projekata financiranih iz sredstava zajmova i darovnica Republici Hrvatskoj iz ostalih inozemnih izvora

# VLADA REPUBLIKE HRVATSKE

**1081**

Na temelju članka 18. Zakona o sustavu provedbe programa Europske unije i
sustavu provedbe projekata financiranih iz sredstava zajmova i darovnica iz
ostalih inozemnih izvora (»Narodne novine«, broj 58/2006), Vlada Republike
Hrvatske je na sjednici održanoj 22. ožujka 2007. godine donijela

## UREDBU

### O POSLOVIMA UPRAVLJANJA SUSTAVOM I NADZORU PROVEDBE PROJEKATA FINANCIRANIH IZ SREDSTAVA ZAJMOVA I DAROVNICA REPUBLICI HRVATSKOJ IZ OSTALIH INOZEMNIH IZVORA

I. OPĆE ODREDBE

Članak 1.

Ovom Uredbom uređuje se opseg i sadržaj poslova upravljanja sustavom i nadzora
provedbe projekata financiranih iz sredstava zajmova i darovnica međunarodnih
financijskih institucija Republici Hrvatskoj te ovlasti tijela nadležnih za
obavljanje tih poslova.

*Značenje pojedinih pojmova*
Članak 2.

Pojedini pojmovi u ovoj Uredbi imaju sljedeće značenje:
1. *međunarodne financijske institucije* su institucije članice grupe Svjetske
banke, Europska investicijska banka, Europska banka za obnovu i razvoj, Razvojna
banka Vijeća Europe,
2. *projekt* je projekt financiran na temelju međunarodnog ugovora sklopljenog
između Republike Hrvatske i međunarodne financijske institucije,
3. *korisnik* je ministarstvo ili drugo tijelo državne uprave, jedinica područne
(regionalne) ili lokalne samouprave ili druga pravna osoba u kojoj se provodi
projekt ili dio projekta,
4. *financijski ugovor* je međunarodni ugovor sklopljen između Republike Hrvatske
i međunarodne financijske institucije koji je temelj za financiranje projekta,
5. *nacionalni koordinator* je ministar financija koji je odgovoran za
koordiniranje i nadzor provedbe poslova upravljanja sustavom i nadzora provedbe
projekata,
6. *godišnje izvješće* je izvješće o stanju provedbe projekata u prethodnoj
godini, a koje nacionalni koordinator podnosi Vladi Republike Hrvatske do 31.
ožujka tekuće godine za prethodnu godinu,
7. *sredstva* su ukupni novčani iznosi koje je međunarodna financijska
institucija, u skladu s odredbama financijskog ugovora, odobrila za financiranje
projekta,
8. *povučena sredstva* su dio sredstava koja su povučena s računa međunarodne
financijske institucije i na čiji iznos nastaje obveza isplate kamata i
podmirivanja troškova, u skladu s uvjetima određenim financijskim ugovorom,
9. *nepovučena sredstva* su dio sredstava koja nisu povučena s računa međunarodne
financijske institucije i na čiji iznos nastaje obveza podmirivanja troškova, u
skladu s uvjetima određenim financijskim ugovorom,
10. *strategija suradnje* je strategija višegodišnje suradnje između međunarodne
financijske institucije i Republike Hrvatske, koju izrađuje međunarodna
financijska institucija u suradnji s Ministarstvom financija,
11. *poslovi provedbe projekta* jesu priprema i provedba projekta, u skladu s
međunarodnopravnim obvezama Republike Hrvatske preuzetim financijskim ugovorom.

Članak 3.

Poslovi iz članka 1. ove Uredbe obavljaju se, u skladu s međunarodnopravnim
obvezama Republike Hrvatske preuzetim financijskim ugovorima koji se sklapaju za
svaki pojedinačni projekt ili za skupine projekata.

II. OPSEG I SADRŽAJ POSLOVA UPRAVLJANJA SUSTAVOM I NADZORA PROVEDBE PROJEKATA

*Odabir projekata*
Članak 4.

Zaključak o prihvaćanju strategije suradnje donosi Vlada Republike Hrvatske, na
prijedlog nacionalnog koordinatora.
Zaključak o prihvaćanju projekta koji nije dio strategije iz stavka 1. ovog
članka Vlada Republike Hrvatske donosi na prijedlog nadležnog središnjeg tijela
državne uprave.
Prijedloge iz stavka 2. ovog članka središnja tijela državne uprave podnose iz
područja svoje nadležnosti, a uz prethodno pribavljeno mišljenje nacionalnog
koordinatora.

*Upravljanje sustavom provedbe projekata*
Članak 5.

Upravljanje sustavom provedbe projekata, između ostaloga, obuhvaća i sljedeće
poslove:
1. koordiniranje pripreme i predlaganja projekata,
2. sudjelovanje u pregovorima za sklapanje i izmjene financijskog ugovora,
3. sudjelovanje u izradi strategija suradnje,
4. poticanje pravovremene provedbe projekata,
5. pružanje stručne pomoći korisnicima u izradi planova korištenja sredstava,
6. organiziranje savjetovanja, radionica, seminara i tečajeva vezanih uz
provedbu projekata,
7. pružanje drugih oblika stručne pomoći korisnicima.

*Nadzor provedbe projekata*
Članak 6.

Nadzor provedbe projekata sastoji se od financijskog praćenja korištenja
sredstava i praćenja ostvarivanja ciljeva projekta.

*Financijsko praćenje*
Članak 7.

Financijsko praćenje, između ostaloga, obuhvaća i sljedeće poslove:
1. praćenje povlačenja sredstava,
2. prikupljanje podataka i vođenje evidencije obveza Republike Hrvatske koje
nastaju na temelju financijskih ugovora,
3. praćenje registracije zajmova kod Hrvatske narodne banke,
4. pružanje drugih oblika stručne pomoći korisnicima.

*Praćenje ostvarivanja ciljeva*
Članak 8.

Praćenje ostvarivanja ciljeva projekata, između ostaloga, obuhvaća i sljedeće
poslove:
1. nadzor nad provedbom obveza preuzetih financijskim ugovorom,
2. prikupljanje podataka o tijeku provedbe projekata od korisnika i međunarodnih
financijskih institucija,
3. objedinjavanje prikupljenih podataka i izrada Godišnjeg izvješća.

*Godišnje izvješće*
Članak 9.

Godišnje izvješće sadrži pregled raspoloživih sredstava u svakom od projekata,
podatke o iznosu povučenih sredstava, krajnji rok za korištenje nepovučenih
sredstava, kratki opis svrhe i trenutačnog stanja projekta te preporuku mjera
potrebnih za ostvarivanje ciljeva projekta.
Izvješće iz stavka 1. ovog članka sastavlja se na temelju podataka prikupljenih
od korisnika i međunarodnih financijskih institucija, zajedničkog pregleda
tijeka provedbe projekta te na temelju svih evidencija koje se vode u obavljanju
poslova upravljanja sustavom i nadzora provedbe projekata.
Nacionalni koordinator, do 31. ožujka tekuće godine, podnosi Vladi Republike
Hrvatske izvješće iz stavka 1. ovog članka.
Zaključak o prihvaćanju Godišnjeg izvješća donosi Vlada Republike Hrvatske na
prijedlog nacionalnog koordinatora.

III. NOSITELJI POSLOVA I NJIHOVE OVLASTI

Članak 10.

Poslove upravljanja sustavom provedbe i poslove nadzora provedbe projekata
obavlja Ministarstvo financija.
Poslove iz stavka 1. ovog članka Ministarstvo financija obavlja, u skladu s
odredbama ove Uredbe, financijskim ugovorom i posebnim zakonima.

Članak 11.

Korisnici su dužni Ministarstvu financija, do 15. siječnja tekuće godine,
dostaviti podatke o tijeku provedbe projekata u prethodnoj proračunskoj godini.
Nakon dostave podataka iz stavka 1. ovog članka, predstavnici međunarodnih
financijskih institucija, nacionalni koordinator i voditelj zajma ili darovnice,
izvršit će zajednički pregled tijeka proved-be projekta u prethodnoj
proračunskoj godini.
Korisnici su dužni Ministarstvu financija, do 15. srpnja dostaviti podatke o
tijeku provedbe projekta u tekućoj proračunskoj godini i provedbi zaduženja iz
akta kojim se prihvaća Godišnje izvješće.
Neovisno o obvezi iz stavaka 1. i 3. ovog članka, korisnici su dužni
Ministarstvo financija izvještavati o provedbi projekata, na zahtjev nacionalnog
koordinatora.
Način izvještavanja iz stavaka 1., 3. i 4. ovog članka ovisi o prirodi samog
projekta, a određuje ga nacionalni koordinator.

Članak 12.

Jedinicu za provedbu projekta, osim kad je korisnik pravna osoba, čine državni
službenici koji obavljaju poslove provedbe projekata.
Članovi jedinice za provedbu projekta, ustrojene u pravnoj osobi, financiraju se
iz vlastitih sredstava te pravne osobe.
Jedinice za provedbu projekta osnivaju korisnici u skladu sa zakonom.
Obavijest o osnivanju jedinice iz stavka 1. ovog članka i imena svih njezinih
članova korisnik je dužan dostaviti nacionalnom koordinatoru, u roku od 30 dana
od donošenja akata o osnivanju, odnosno od imenovanja posljednjeg člana
jedinice.

IV. PRIJELAZNE I ZAVRŠNE ODREDBE

Članak 13.

Fizičke osobe koje za korisnika rade na projektima čija je provedba započela
prije stupanja na snagu ove Uredbe nastavit će ispunjavati svoje obveze prema do
tada važećim propisima do kraja provedbe projekata.
Na sastav i angažman članova jedinice za provedbu projekta na projektima
financiranim iz zajmova i darovnica obuhvaćenih ovom Uredbom, a započetih prije
njena donošenja, primjenjuju se odredbe zakona, ugovora i sporazuma prema kojima
se ti projekti provode, ukoliko je tim zakonima, ugovorima ili sporazumima
određeno.

Članak 14.

Korisnici su dužni, u roku od tri mjeseca od dana stupanja na snagu ove Uredbe,
dostaviti nacionalnom koordinatoru imena svih fizičkih osoba iz članka 13.
stavka 1. ove Uredbe i preslike ugovora, odnosno upravnih akata kojima se
uređuju njihova prava i obveze.

Članak 15.

Ova Uredba stupa na snagu danom objave u »Narodnim novinama«.

Klasa: 910-04/07-04/01
Urbroj: 5030120-07-1
Zagreb, 22. ožujka 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 33/2007-1081
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)